ΓΡΑΠΤΗ ΕΡΩΤΗΣΗ E-3141/96 υποβολή: Florus Wijsenbeek (ELDR) προς την Επιτροπή (22 Νοεμβρίου 1996)

Θέμα: Πρόσληψη μη υπηκόων της ΕΕ σε θέσεις οδηγών αυτοκινήτου

Είναι ενήμερη η Επιτροπή για το γεγονός ότι σε πολλά κράτη μέλη της ΕΕ υπάρχει σήμερα έλλειψη οδηγών στον κλάδο των οδικών μεταφορών, και ότι η έλλειψη αυτή συχνά καλύπτεται με την πρόσληψη εργατικού δυναμικού από χώρες εκτός ΕΕ;

Δεν θεωρεί η Επιτροπή ότι είναι ιδιαίτερα επείγον να ζητήσει επιτακτικά από όλα τα κράτη μέλη αφενός να τηρήσουν την κοινοτική προτίμηση όταν πρόκειται για την πρόσβαση στο επάγγελμα του οδηγού στην υπηρεσία κατόχων αδείας, και αφετέρου να λάβουν υπόψη την πρόταση οδηγίας αριθ. COM(93)225 ((ΕΕ C 187 της 9.7.1993, σελ. 5. )), την οποία η ίδια έχει καθορίσει;

Σύμφωνα με το άρθρο 1 παράγραφος 3, σημείο α) της οδηγίας αυτής οι μεταφορείς που εκτελούν διασυνοριακές οδικές μεταφορές υπάγονται στην κατηγορία των επιχειρήσεων η οποία διέπεται από τις διατάξεις της εν λόγω οδηγίας.

Πράγματι, η οδηγία προστατεύει εργαζομένους, καταγωγής ενός από τα κράτη μέλη της ΕΕ, χωρίς να περιορίζει το δικαίωμα των κρατών μελών να λάβουν συλλογικά μέτρα για την προάσπιση των συμφερόντων επαγγελματικών ομάδων.

Απάντηση του κ. Flynn εξ ονόματος της Επιτροπής (21 Ιανουαρίου 1997)

Η Επιτροπή τονίζει κατ' αρχάς ότι η τροποποιημένη πρόταση οδηγίας σχετικά με την απόσπαση εργαζομένων, την οποία αναφέρει ο αξιότιμος βουλευτής, εγκρίθηκε από το Συμβούλιο στις 24.12.1996 ((δεν έχει δημοσιευθεί ακόμα. )). Η εν λόγω οδηγία αφορά τις περιπτώσεις απόσπασης εργαζομένων οι οποίοι, κατά την έννοια της οδηγίας, εκτελούν κατά τη διάρκεια περιορισμένης περιόδου εργασία στο πλαίσο παροχής υπηρεσιών στο έδαφος ενός κράτους μέλους εκτός εκείνου στο έδαφος του οποίου εργάζονται συνήθως για τον εργοδότη τους που είναι εγκατεστημένος στο έδαφος αυτό.

Ο ορισμός της απόσπασης που περιέχει η οδηγία δεν καλύπτει συνεπώς τις περιπτώσεις πρόσληψης εργαζομένων που απαντούν, π.χ. σε προσφορά εργασίας σε ένα κράτος μέλος και μετακινούνται για το σκοπο αυτό. Αφετέρου, η έννοια της απόσπασης δεν αφορά ούτε τους οδηγούς φορτηγών σε διεθνείς μεταφορές, οι οποίοι εκτελούν, λόγω της φύσης της εργασίας τους, τις δραστηριότητές τους σε διεθνές πλαίσιο, χωρίς να υπάρχει λόγος για τον εργοδότη να πραγματοποιήσει απόσπασή τους σε ένα κράτος μέλος, ή να μεταφέρει τη βάση των δραστηριοτήτων του στο έδαφος αυτού του κράτους μέλους.

Παρά τις διατάξεις της οδηγίας και στο μέτρο που οι εν λόγω συμβάσεις εργασίας έχουν διεθνή χαρακτήρα, όλα τα θέματα που αφορούν το νόμο που εφαρμόζεται για τις συμβάσεις αυτές υπάγονται στο διεθνές ιδιωτικό δίκαιο.

Όσον αφορά την κοινοτική προτεραιότητα που αναφέρει ο αξιότιμος βουλευτής, η Επιτροπή παραπέμπει στις διατάξεις του κανονισμού (ΕΟΚ) αριθ. 1612/68 της 15.10.1968 σχετικά με την ελεύθερη κυκλοφορία των εργαζομένων στο εσωτερικό της Κοινότητας ((ΕΕ αριθ. L 257 της 19.10.1968. )) καθώς και το ψήφισμα του Συμβουλίου της 20.06.1996 σχετικά με τον περιορισμό της εισδοχής υπηκόων τρίτων χωρών στο έδαφος των κρατών μελών προς ανάληψη εργασίας ((ΕΕ αριθ. C 274 της 19.9.1996. )) που εγκρίθηκε στο πλαίσιο της συνθήκης για την Ευρωπαϊκή Ένωση.

Η Επιτροπή υπενθυμίζει ότι για να ισχύει πραγματικά η ελεύθερη κυκλοφορία των εργαζομένων της Κοινότητας, δημιούργησε, σε συνεργασία με τα κράτη μέλη, το δίκτυο Eures του οποίου η ουσιαστική αποστολή είναι να τεθούν στη διάθεση των εργαζομένων της Κοινότητας το ταχύτερο δυνατό όλες οι απαραίτητες πληροφορίες σχετικά με τις προσφορές εργασίας και τις συνθήκες διαβίωσης και εργασίας στα άλλα κράτη μέλη. κατά συνέπεια, αυτό το δίκτυο Eures καθιστά επαρκώς διαφανή την αγορά εργασίας και επιτρέπει στις υπηρεσίες απασχόλησης να εξασφαλίζουν την προτεραιότητα στους πολίτες της Κοινοτητας